游雷氏園懷吳公德夫
作者：趙汝譡
朝代：宋

paragraphs: 城丘煥朝景，郊甸熙春陽。
誰能不行游，及爾聊徜徉。
華棟敞中園，珍潭注方塘。
惠風翼嘉殖，時鳥流音翔。
豈伊丹卉間，而有修幹蒼。
靡迤既徐步，縈紆亦深藏。
憶與仁里親，攀翻玩幽芳。
撫迹已成故，斯人安可亡。
前洲起新漲，遠岫收殘光。
憑檻久悵望，江雲眇何長。